**SKUODO RAJONO SAVIVALDYBĖS**

**2020 METŲ ŠVIETIMO PAŽANGOS ATASKAITA**

**I. BENDROJI DALIS**

Skuodo rajono savivaldybė 2020 m. savo veiklą švietimo srityje organizavo vadovaudamasi šalies švietimo sistemą reglamentuojančiais teisės aktais, Skuodo rajono savivaldybės 2014–2020 metų strateginiu plėtros planu; Skuodo rajono savivaldybės 2019–2021 metų strateginio veiklos plano 1 programa „Ugdymo kokybės ir mokymosi aplinkos užtikrinimas“, kurios strateginis tikslas – užtikrinti aukštą teikiamų viešųjų paslaugų kokybę ir prieinamumą.

Minėtoje programoje 2019–2021 m. buvo iškelti tokie tikslai ir uždaviniai:

1. Užtikrinti ugdymo programų vykdymą, jų įvairovę:

1.1. sudaryti sąlygas ugdyti vaikus ikimokyklinio ugdymo įstaigose, bendrojo ugdymo įstaigose;

1.2. sudaryti sąlygas vaikų, jaunimo ir suaugusių asmenų neformaliajam ugdymui ir užimtumo organizavimui;

1.3. sudaryti sąlygas vaikams, jaunimui ir suaugusiems asmenims įgyti profesinį išsilavinimą;

1.4. užtikrinti pedagoginės psichologinės pagalbos prieinamumą visiems ugdymo įstaigų bendruomenių nariams.

2. Kurti saugią ir patrauklią ugdymo aplinką:

2.1. užtikrinti kokybiškų mokinių pavėžėjimo paslaugų teikimą;

2.2. užtikrinti kokybiškų prevencinių programų kūrimą ir įgyvendinimą;

2.3. kurti, atnaujinti ir modernizuoti ugdymo įstaigų infrastruktūrą;

2.4. didinti paslaugų, teikiamų švietimo įstaigų bendruomenėms, įvairovę, kokybę ir prieinamumą;

2.5. įgyvendinti ES ir kitų fondų remiamus projektus.

3. Skatinti aktyvią ugdymo įstaigų bendruomenių veiklą:

3.1. skatinti ugdymo įstaigų bendruomenių iniciatyvas;

3.2. sudaryti optimalias sąlygas gabių ir talentingų vaikų ugdymui.

Skuodo rajono savivaldybės 2020 metų švietimo pažangos ataskaitos tikslas – fiksuoti ir įvertinti kiekybinius bei kokybinius pokyčius savivaldybės švietimo sistemoje, įvardinti spręstinus dalykus.

Panaudotų duomenų šaltiniai:

1. Savivaldybės strateginiai dokumentai (planai, programos, ataskaitos);

2. Švietimo valdymo informacinė sistema;

3. Statistikos departamentas;

4. Švietimo, kultūros ir sporto skyriaus vykdoma stebėsena;

5. Savivaldybės ugdymo įstaigų dokumentai.

Ataskaitoje apžvelgiamas ir lyginamas 3 metų laikotarpis – 2018–2020 m.

Savivaldybės 3 metų metų pokytis kai kuriais aspektais palygintas su šalies vidurkiu, kai kuriais – su panašiomis X ir Y savivaldybėmis. Šios savivaldybės pasirinktos, nes yra panašios mokyklų, mokinių skaičiumi ir priklauso tai pačiai kaimiškųjų savivaldybių grupei.

Pamatuoti pažangą ir palyginti kokybinius aspektus yra labai sudėtinga dėl 2020 m. pandemijos sąlygomis vykusio nuotolinio ugdymo proceso būdo.

**II. UGDYMO PRIEINAMUMAS**

Vadovaujantis Skuodo rajono savivaldybės bendrojo ugdymo mokyklų tinklo pertvarkos 2016–2020 m. bendruoju planu, buvo optimizuojamas mokyklų tinklas.

2018 m. savivaldybėje švietimo paslaugas teikė 7 bendrojo ugdymo mokyklos, 3 vaikų lopšeliai-darželiai, 2 neformaliojo švietimo įstaigos ir 1 profesinio mokymo mokykla.

Nuo 2019 m. Lenkimų Simono Daukanto mokykla-daugiafunkcis centras tapo Skuodo Bartuvos progimnazijos skyriumi, likviduotas Ylakių gimnazijos Barstyčių vidurinio ugdymo skyrius; Aleksandrijos pagrindinėje mokykloje nebeformuotos 9–10 klasės.

**1 lentelė. Švietimo įstaigų ir mokinių skaičius Skuodo rajono savivaldybėje**

|  |  |  |
| --- | --- | --- |
| **Eil. Nr.** | **Pavadinimas** | **Mokinių skaičius** |
| **2018–2019 m. m.** | **2019–2020 m. m.** | **2020–2021 m. m.** |
|  | **Ikimokyklinio ugdymo mokyklos** |  |  |  |
| 1. | Skuodo vaikų lopšelis-darželis | 312 | 317 | 328 |
| 2. | Mosėdžio vaikų lopšelis-darželis | 70 | 68 | 67 |
| 3. | Ylakių vaikų lopšelis-darželis | 70 | 74 | 70 |
|  | **Iš viso** | **452** | **459** | **465** |
|  | **Bendrojo ugdymo mokyklos** |  |  |  |
| 4. | Skuodo Pranciškaus Žadeikio gimnazija | 307 | 294 | 288 |
| 5. | Mosėdžio gimnazija | 369 | 358 | 361 |
| 6. | Ylakių gimnazija | 303 | 272 | 261 |
| 7. | Bartuvos progimnazija | 558 | 552 | 552 |
| 8. | Aleksandrijos pagrindinė mokykla | 63 | 69 | 74 |
| 9. | Barstyčių pagrindinė mokykla | 85 | 90 | 75 |
| 10. | Lenkimų Simono Daukanto mokykla-daugiafunkcis centras (nuo 2019-09-01 – Bartuvos progimnazijos skyrius) | 30 | 35 | 17 |
|  | **Iš viso** | **1 715** | **1 670** | **1 628** |
|  | **Profesinio mokymo įstaiga** |  |  |  |
| 11. | Skuodo amatų ir paslaugų mokykla | **124** | **135** | **178** |
|  | **Neformaliojo vaikų švietimo ir formalųjį švietimą papildančio ugdymo mokyklos** |  |  |  |
| 12. | Skuodo meno mokykla | 284 | 312 | 286 |
| 13. | Skuodo rajono savivaldybės kūno kultūros ir sporto centras | 148 | 184 | 177 |
|  | **Iš viso** | **432** | **495** | **466** |

*1 diagrama*

 Kaip matyti iš *1 lentelės* ir *1 diagramos*, 2018–2020 m. savivaldybėje nežymiai daugėjo ikimokyklinio ir priešmokyklinio amžiaus vaikų, lankančių ikimokyklinio ugdymo įstaigas. Bendrojo ugdymo mokyklose kiekvienais metais mokinių skaičius mažėjo, o profesinėje mokykloje stebimas gana ženklus mokinių skaičiaus padidėjimas. Neformaliojo ugdymo įstaigose ugdytinių skaičius buvo šiek tiek kintantis.

Mokinių mažėjimui vis dar nemažai įtakos turi gyventojų, ypač jaunų šeimų, migracija. Nors į užsienio šalis ji mažėja, išlieka tendencija, kad jaunos šeimos dėl nepatenkinamų gyvenamosios aplinkos poreikių iš Skuodo rajono savivaldybės išsikelia gyventi į didžiuosius šalies miestus.

2020 m. rajono mokyklose mokėsi 3 užsienio šalių piliečiai.

BU mokyklų mokinių skaičiaus mažėjimo kaita per pastaruosius trejus metus pastebima ir panašiose mažosiose šalies savivaldybėse. 2018–2020 m. X savivaldybėje sumažėjo 15,9 proc. mokinių, Y savivaldybėje – 15,7 proc., Skuode – 10,9 proc.

**Ikimokyklinio ugdymo įstaigos**

Vertindama ikimokyklinio ugdymo prieinamumo klausimus, Švietimo, mokslo ir sporto ministerija kaip svarbų rodiklį nurodo ikimokyklinio amžiaus vaikų, ugdomų švietimo įstaigose, procentinę dalį. 2020 metais Skuodo rajono savivaldybėje 3–5 metų vaikų, ugdomų švietimo įstaigose, dalis buvo tik 69,0 proc. (2019 m. – 68,5, 2018 m. – 70,5). Savivaldybė pateko tarp trečdalio šalies savivaldybių, kuriose būklė pagal šį rodiklį yra prasčiausia. Pagrindinė to priežastis – nemaža dalis ikimokyklinio amžiaus vaikų yra tik registruoti Skuodo rajono savivaldybėje, o gyvena dažniausiai užsienyje arba kituose rajonuose.

Pastaraisiais metais dėl didėjančio vaikų skaičius savivaldybės vaikų lopšeliuose-darželiuose *(žr. 1 lentelę ir 1 diagramą)* augo ir jų paslaugų poreikis, tad kilo nedidelių prieinamumo problemų. Tačiau daugelis iš jų buvo operatyviai išspręstos, atidarant naujas grupes.

Skuodo vaikų lopšelyje-darželyje 2018 m. buvo įrengtos 3 naujos grupės vaikams; 2019 m. buvo atidarytos dar dvi naujos priešmokyklinio ugdymo grupės Skuodo ir Ylakių vaikų lopšeliuose-darželiuose, įsteigta mišri ikimokyklinio-priešmokyklinio ugdymo grupė Aleksandrijos pagrindinėje mokykloje.

Siekiant programos „Ugdymo kokybės ir mokymosi aplinkos užtikrinimas“ strateginio tikslo – užtikrinti aukštą teikiamų viešųjų paslaugų kokybę ir prieinamumą, įgyvendinimo, buvo suplanuotas kriterijus „Patenkintų prašymų priimti į ikimokyklinio ugdymo įstaigas dalis, proc.“

**1 grafikas. Patenkintų prašymų priimti į ikimokyklinio ugdymo įstaigas dalis, proc.**

Kaip matyti iš 1 grafiko, 2020 m. buvo patenkinta 93 proc. visų prašymų priimti į ikimokyklinio ugdymo įstaigas. Didesnės ikimokyklinio ugdymo prieinamumo problemos dėl nepakankamų patalpų kol kas yra tik Mosėdžio vaikų lopšelyje-darželyje. 2020 m. rugsėjo 1 d. buvo nepatenkinti 9 prašymai. Tebeieškoma galimybių naujo darželio Mosėdyje statybai.

Nors visuose trijuose darželiuose jaučiamas patalpų trūkumas, kuris riboja ne tik vaikų priėmimą, bet ir įvairių erdvių vaikams įrengimą (laboratorijų, sveikatos kambarių ir pan.).

Visi trys vaikų lopšeliai-darželiai pagal galimybes yra aprūpinti ikimokyklinio, priešmokyklinio ugdymo programoms įgyvendinti reikalinga mokymo įranga, šiuolaikinėmis kompiuterinėmis priemonėmis, naudoja elektroninius dienynus.

**Bendrojo ugdymo mokyklos**

2020 m. Skuodo rajono savivaldybėje veikė 6 bendrojo ugdymo mokykos:

3 gimnazijos:

Skuodo Pranciškaus Žadeikio gimnazija (I–IV gimnazijos klasės);

Skuodo rajono Ylakių gimnazija (1–8 klasės, I–IV gimnazijos klasės);

Skuodo rajono Mosėdžio gimnazija (priešmokyklinio ugdymo grupės, 1–8 klasės, I-IV gimnazijos klasės);

1 progimnazija:

Skuodo Bartuvos progimnazija (priešmokyklinio ugdymo grupė, 1–8 klasės, specialiojo ugdymo klasės) ir Skuodo Bartuvos progimnazijos Lenkimų Simono Daukanto mokyklos-daugiafunkcio centro skyrius (ikimokyklinio, priešmokyklinio ugdymo grupės, 1–4 klasės);

2 pagrindinės mokyklos:

Skuodo rajono Barstyčių pagrindinė mokyka (ikimokyklinio, priešmokyklinio ugdymo grupės, 1–10 klasės);

Skuodo Aleksandrijos pagrindinė mokykla (ikimokyklinio, priešmokyklinio ugdymo grupė, 1–8 klasės).

Įvertinus mokyklų vykdomų programų pasiūlą, galima teigti, kad Savivaldybės mokyklose yra užtikrinama vykdomų pradinio, pagrindinio ir vidurinio ugdymo programų pasiūla.

Keturių mokyklų nuostatuose (Bartuvos progimnazijos, Ylakių gimnazijos, Mosėdžio gimnazijos ir Pranciškaus Žadeikio gimnazijos) 2020 m. įteisintas nuotolinis ugdymo proceso organizavimo būdas ir pavienio mokymosi forma ugdymosi šeimoje mokymo proceso organizavimo būdas.

Tad prieinamumo problemų mokiniams pasirenkant bendrojo ugdymo mokyklas nebuvo.

**Specialiųjų ugdymosi poreikių vaikų ugdymas**

Skuodo vaikų lopšelyje-darželyje 2020 metais veikė grupės, skirtos didelių specialiųjų ugdymosi poreikių turintiems vaikams, jose iš viso buvo ugdomi 29 vaikai. Palyginus su 2019 m., tokių vaikų buvo dviem daugiau.

Skuodo Bartuvos progimnazijoje veikė dvi specialiosios jungtinės klasės mokiniams, turintiems kompleksinių negalių, kurių derinio dalis yra intelekto sutrikimas, ir turintiems vidutinį, žymų ir labai žymų intelekto sutrikimą, kuriose mokėsi 17 vaikų (2019 m. – 15, 2018 m. - 14).

Minėtos ugdymo įstaigos turi geras sąlygas dirbti su vaikais specialiosiose klasėse ir grupėse: pagalbos mokiniui specialistų komandą, infrastruktūrą, priemonių. Kol kas savivaldybės poreikiams vietų pakanka, prieinamumo problemų nekyla. Organizuojamas šių vaikų pavėžėjimas.

Dėl rajono vaikų, turinčių specifinių poreikių, ugdymo sudaromos sąlygos jiems ugdytis kitų savivaldybių specialiosiose mokyklose.

2020 m. dar 87 specialiųjų ugdymosi poreikių turintys vaikai buvo ugdomi mokyklų bendrosiose klasėse (2019 m . – 93, 2018 m. – 95).

Skirtingai nei specialiosiose grupėse ir klasėse, sąlygos tokiems vaikams ugdytis bendrojo ugdymo klasėse apžvelgiamu laikotarpiu buvo dar gana sudėtingos: nors pastaraisiais metais situacija šiek tiek pagerėjo – 2020 m. mokyklose dirbo dviem švietimo pagalbos specialistais daugiau, visi poreikiai nebuvo patenkinti, taip pat trūko specialių priemonių ir kt. Tai dar labiau paaštrėjo 2020 m. vykdant nuotolinį ugdymą.

**2 grafikas. Vaikų, turinčių specialiųjų ugdymosi poreikių, dalis nuo bendro mokinių skaičiaus, proc.**

Kaip matyti iš pateikto *2 grafiko*, specialiųjų ugdymosi poreikių vaikų skaičius nemažėja, tad savivaldybei tenka spręsti problemas, susijusias su ugdymo kokybės gerinimu. Tai tampa ypač aktualu ruošiantis įtraukiojo ugdymo iššūkiams.

**Profesinis mokymas**

Skuodo amatų ir paslaugų mokykla yra vienintelė tokio tipo mokykla Skuodo rajone, nutolusi nuo artimiausių profesinių mokyklų daugiau kaip 50 km. Kadangi Skuodo rajonas – vienas iš ekonomiškai silpniausių rajonų, kuriame vyrauja žemų technologijų pramonė – žemės ūkio produkcijos gamyba ir perdirbimas, veikia smulkios ir vidutinės gamybos įmonės: medienos apdirbimas, baldų gamyba, kaimo turizmas, statybos bei remonto, automobilių transporto remonto, prekybos ir paslaugų įmonės ir kt.,Skuodo rajono savivaldybės politikai suinteresuoti išlaikyti profesinę mokyklą, kad jaunimas turėtų galimybę likti rajone ir įsitvirtintų čia veikiančiose įmonėse. Be to, esant ne itin palankiai gyventojų ekonominei ir socialinei padėčiai, savivaldybėje veikianti profesinė mokykla, kaip socialinė organizacija, padeda mokiniams profesinio ir vidurinio išsilavinimo siekti arti namų. Tad daugelis mokinių – Skuodo rajono savivaldybės gyventojai.

Šioje mokykloje vykdomas pirminis profesinis mokymas kartu su vidurinio ugdymo programa bei tęstinis profesinis mokymas. 2018–2020 m. Skuodo amatų ir paslaugų mokykloje buvo mokoma tokių specialybių: apdailininko (statybininko), kaimo turizmo organizatoriaus, technikos priežiūros verslo darbuotojo, kirpėjo. Mokykloje taip pat vykdomi vairavimo, traktorininkų ir ūkininkavimo pradmenų mokymai.

2019 m. balandžio 17 d. protokolu Nr. 1 Skuodo amatų ir paslaugų mokyklos taryba (kolegialus valdymo organas) patvirtino Skuodo amatų ir paslaugų mokyklos 2019–2021 m. strateginį veiklos planą. Pagrindiniai strategijos tikslai: profesinio mokymo ir bendrojo ugdymo kokybės, patrauklumo, prieinamumo ir lankstumo didinimas bei infrastruktūros tobulinimas, sudarantis prielaidas didinti profesinio mokymo (si) kokybę ir mokinių bei darbdavių pasitenkinimą mokyklos teikiamomis paslaugomis.

Strateginių tikslų įgyvendimas 2020 metais buvo sėkmingas tiek, kiek leido pandeminės sąlygos.

Mokykla, kaip ir kasmet, aktyviai teikia paraiškas ir įgyvendina įvairius projektus. Per 2020 m. vykdyti 5 projektai: du ES struktūrinių fondų projektai, du *Erasmus+* projektai ir viename mokykla dalyvavo kaip partneriai.

 2018–2020 m. Skuodo amatų ir paslaugų mokyklos mokinių skaičiaus kaita pateikta *1 lentelėje ir 1 diagramoje*. Joje matyti, kad mokinių, norinčių mokytis šiose profesinėje mokykloje, kasmet sulaukiama vis daugiau.

Ugdymo(si) aplinkos modernizavimas, infrastruktūros sutvarkymas, projektų dėka vykdomi patrauklūs praktikos atlikimo būdai padidino kokybiško profesinio mokymo prieinamumą.

Be to, 2020 m. atsirado galimybė gimnazistams mokytis atskirų profesijų modulių. Sudaryta jungtinės veiklos sutartis tarp Skuodo Pranciškaus Žadeikio gimnazijos ir Skuodo amatų ir paslaugų mokyklos. Vasaros priėmime 10 gimnazistų pasirinko šiuos modulius: Plaukų kirpimas ir Bendrieji mechaniko darbai.

**Neformalusis švietimas**

Skuodo rajone veikia viena formalųjį švietimą papildanti ugdymą teikianti neformaliojo švietimo įstaiga – Skuodo meno mokykla. 2018–2020 m. Skuodo meno mokyklos mokinių skaičiaus kaita pateikta *1 lentelėje*. Lyginant su 2019 m., 2020 m. mokinių skaičius sumažėjo 8 procentais.

Tam, kad paslaugos būtų suteikiamos arčiau vaikų gyvenamosios vietos, Skuodo meno mokyklos skyriai veikia Ylakiuose ir Mosėdyje, tėvų pageidavimu įsteigtos ankstyvojo ugdymo grupės.

Skuodo meno mokykloje mokoma muzikos, choreografijos, dailės dalykų, dirbama grupėmis ir indiviualiai. Mokykloje veiklą vykdo įvairūs kolektyvai: kanklininkių (Ylakiai, Skuodas), saksofonininkų (Skuodas), pučiamųjų instrumentų orkestras, orkestro choreografinė grupė, šiuolaikinio šokio kolektyvas, liaudies instrumentų ansamblis, jaunučių choras (Skuodas ir Mosėdis), vokaliniai (Skuodas, Ylakiai), akordeonininkų ansambliai.

2019 m. įgyvendinus savivaldybės projektą „Neformaliojo švietimo infrastruktūros tobulinimas Skuodo rajono savivaldybėje“, mokyklos mokymo bazė tapo modernesnė ir patrauklesnė, taip pat pagausėjo naujų programų pasiūla. Mokiniams yra sudarytos sąlygos per ankstyvojo ugdymo programą (5 dalykų krepšelį) pažinti mokyklos teikiamo ugdymo įvairovę. Tai sudaro prielaidas mokiniui pasirinkti meninio ugdymo šaką – muziką, dailę ar šokį.

Tarp visų Meno mokyklos mokinių 2020 m. 34 iš jų mokėsi po 2 programas. Šis rodiklis patvirtina, kad Meno mokyklos teikiamas ugdymas patrauklus Skuodo rajono gyventojams. Nežiūrint karantino ribojimų, 42 mokiniai dalyvavo nuotoliniuose ir „gyvai“ vykdomuose šalies ir regiono konkursuose, festivaliuose. 17 dalyvavusių pelnė prizines vietas. Mokytojai kelia aukštus lūkesčius daugumai mokinių, siekia ugdyti nuostatą, kad sėkmingu tampama daug ir sistemingai dirbant, todėl turime mokinių, stojančių į aukštesnio lygio mokyklas, kuriose teigiamai vertinama Meno mokykloje įgyta patirtis.

Skuodo meno mokykloje prieinamumo problema nėra aktuali – mokykla būtų pajėgi priimti iki 400 mokinių.

Ne Skuodo miesto teritorijoje gyvenantiems mokiniams suteikiama Meno mokyklos mokinių pavėžėjimo į mokyklą ir namo nemokama paslauga.

Skuodo rajono savivaldybės kūno kultūros ir sporto centras taip pat vykdo neformalųjį švietimą ir priima visus norinčius sportuoti. 2018–2020 m. kūno kultūros ir sporto centro mokinių skaičiaus kaita pateikta *1 lentelėje*. 2020 m. šį centrą lankė 177 ugdytiniai, šiek tiek mažiau nei 2018 m.

Populiariausios sporto šakos: krepšinis, futbolas, lengvoji atletika, tinklinis, dziudo.

2020 metais dėl COVID-19 pandemijos nebuvo galimybių organizuoti daugelio sporto renginių.

Tačiau labai svarbi sporto srities problema, turinti tiesioginės įtakos prieinamumui ir mokyklos patrauklumui, išliko – silpna infrastruktūra: įstaiga neturi tinkamos sporto salės, lauko sporto stadiono ir kt. – pagal susitarimus naudojasi BU mokyklų sporto bazėmis, treniruojasi nepatenkinamos būklės salėje. Joje treniruojasi Sporto centro auklėtiniai, aktyviai sportuoja rajono gyventojai, vyksta Skuodo amatų ir paslaugų mokyklos mokinių fizinis ugdymas, sportinę formą ir kovinės savigynos įgūdžius tobulina Skuodo policijos pareigūnai.

Siekiant pritraukti kuo daugiau fiziškai aktyvių žmonių sportuoti, toliau naudoti šią salę sportinėms veikloms, būtina suremontuoti patalpas, kad jos atitiktų higienos normas ir būtų gautas higienos pasas. Savivaldybė rūpinosi, kad ši salė iš Šaulių sąjungos būtų perduota savivaldybės žinion.

Nors šalies lygmeniu ne kartą buvo teiktos paraiškos projektams, siekiant pagerinti rajono sporto infrastruktūrą, finansavimo negauta.

Nuo 2015 m. pradėjus įgyvendinti Neformaliojo vaikų švietimo (NVŠ) programas, finansuojamas ES arba Valstybės lėšomis, neformaliojo ugdymo paslaugų prieinamumas savivaldybėje nuolat augo. NVŠ programų įgyvendinimo pokytis per pastaruosius trejus metus pavaizduotas 2 *lentelėje.*

Tam, kad laisvųjų mokytojų ir kitų NVŠ paslaugų teikėjų įgyvendinamos NVŠ programos būtų patrauklesnės vaikams, stengtąsi juos burti ir patalpų ieškoti atokesnėse gyvenvietėse, kur jau nebeveikia mokyklos ir būtų arčiau vaikų gyvenamosios vietos. Populiariausių tarp vaikų programų, kaip, pavyzdžiui, krepšinis, robotika, vykdytojai ėmė steigti papildomas grupes įvairiose savivaldybės vietovėse, kad tik kuo daugiau vaikų galėtų lankyti mėgstamus užsiėmimus.

2020 m. NVŠ programų kryptys: sportas – 10 programų, robotika (STEAM) – 8 programos, pilietiškumas – 5 programos, muzika, šokis – 5 programos, menai, dailė – 4 programos, teatras, kalbos – 2 programos, maisto gamyba – 2 programos.

**2 lentelė. NVŠ programų įgyvendinimo pokytis**

|  |  |  |  |  |
| --- | --- | --- | --- | --- |
| **Metai** | **Skirta lėšų, eur** | **Teikėjų skaičius** | **Programų skaičius** | **Vaikų skaičius** |
| 2018 | 56 739 | 37 (31\*) | 38 (35) | 528 (474) |
| 2019 | 57 774 | 25 | 32 | 441 |
| 2020 | 56 545 | 23 | 26 (36) | 481 (403) |

\* *metų pabaigoje*

Nors 2020-ieji metai NVŠ programų vydymui buvo sudėtingi, laisvieji mokytojai įdėjo daug kūrybinių ir laiko pastangų: tos programos, kurias buvo įmanoma vykdyti nuotoliniu būdu, taip buvo įgyvendinamos per mokslo metus. Šešios specifinės programos – daugiausia sportinio pobūdžio, kurių buvo neįmanoma vykdyti nuotoliniu būdu, darbą iš mokslo metų perkėlė į vasaros mėnesius.

Vienas iš programos „Ugdymo kokybės ir mokymosi aplinkos užtikrinimas“ kriterijų buvo pamatuoti, kaip kinta vaikų, dalyvaujančių neformaliojo švietimo veiklose, dalis nuo bendro mokinių skaičiaus procentais.

2020 m. planas buvo pasiekti, kad įvairius neformaliojo ugdymo užsiėmimus lankytų ne mažiau kaip 70 proc. mokinių, bet realiai šis skaičius ūgtelėjo iki 80. Taip Skuodo rajono savivaldybė 2020 m. pagal šį rodiklį pateko tarp trečdalio geriausių Lietuvos savivaldybių. *2 diagramoje* pavaizduotas trejų metų pokytis, palyginta su panašiomis X ir Y savivaldybėmis.

*2 diagrama*

Vienas iš strateginės savivaldybės programos „Ugdymo kokybės ir mokymosi aplinkos užtikrinimas“ uždavinių – sudaryti sąlygas vaikų, jaunimo ir suaugusių asmenų neformaliajam ugdymui ir užimtumo organizavimui.

Jaunimo užimtumu savivaldybėje rūpinasi Skuodo atviras jaunimo centras, kurio nuostatuose įteisinta ir neformaliojo švietimo funkcija. Atviras jaunimo centras vykdo ir mobilią veiklą – važinėja į atokesnes gyvenvietes, ten susitikinėja su paaugliais ir jaunimu, rūpinasi jų užimtumu. Deja, dėl pandeminių 2020 m. dalį ir šių veiklų teko perkelti į virtualią erdvę.

Savivaldybėje yra ir kitų jaunimo organizacijų, kurios telkia bendraamžius įvairioms neformalioms veikloms: mokinių savivaldos organizacijos, religinės bendruomenės NVO – ypač aktyvi Skuodo Švento Juozapo ateitininkų kuopa (sudaro 50 narių). Veikia ir kitos su jaunimo pomėgiais susijusios neformalios grupės, pavyzdžiui, breikeriai, „bytbokseriai“, „brightlight“, muzikuojantys jaunuoliai.

Skuodo informacijos centras jau nuo 2016 metų yra Neformaliojo suaugusiųjų švietimo ir tęstinio mokymosi veiksmų plano koordinatorius rajone ir įvairioms veikloms telkia potencialius švietimo paslaugų teikėjus bei suaugusius, norinčius mokytis. 2020 m. dėl pandemijos ir karantino šių veiklų buvo mažiau.

Aktyviai projektinėje veikloje dalyvavo Skuodo trečiojo amžiaus universitetas, Lietuvos pensininkų sąjungos „Bočiai“ Skuodo rajono draugija, kaimų bendruomenės, neįgaliųjų draugijos.

**Pavėžėjimas**

Ugdymo prieinamumo reikalai tiesiogiai susiję su pavėžėjimo organizavimu. Tai ypač tampa aktualu optimizuojant mokyklų tinklą. Pavėžėjimo paslauga kasmet tenkinama 100 proc. Jeigu iškyla pavienių problemų, jos operatyviai išsprendžiamos.

Savivaldybė yra patvirtinusi Mokinių vežimo ir važiavimo išlaidų kompensavimo tvarkos aprašą, kuriame nustato mokinių nemokamo vežimo organizavimą į Skuodo rajono bendrojo ugdymo mokyklas, profesinio mokymo ir neformaliojo vaikų švietimo įstaigas visuomeniniu transportu mokinio pažymėjime nurodytu maršrutu, mokykliniu autobusu ar kitu transportu ir važiavimo išlaidų kompensavimą.

Didinant mokiniams galimybę rinktis mokyklą, 1–12 kl. mokiniai vežami nemokamai ne tik į artimiausią, bet į jų pasirinktą mokyklą rajone. Vien 2020 m. ne į artimiausią mokyklą buvo pavėžėjami 226 mokiniai.

*3 diagrama*

Kaip matyti iš *3 diagramos*, mokinių, pavėžėjamų į mokyklą ir į namus, per pastaruosius trejus metus procentas praktiškai nesikeitė – siekė apie 48 proc. Dėl vykdomo mokyklų tinklo optimizavimo, vežamų mokinių skaičius nepadidėjo, tačiau gerokai išsiplėtė teritorija, iš kurios į mokyklas vežami mokiniai.

Skuodo vaikų lopšelyje-darželyje ir Skuodo Bartuvos progimnazijoje atskirose grupėse ir klasėse ugdomi specialiųjų poreikių turintys vaikai taip pat kasdien vežiojami į mokyklas. Yra vaikų, kurie pagal sutartis vežiojami ir į kitos savivaldybės specialiojo ugdymo įstaigas, tačiau tuo pasirūpina pačios ugdančios mokyklos. Savivaldybė, pagal patvirtintą Mokinių vežimo organizavimo ir važiavimo išlaidų kompensavimo tvarkos aprašą, kompensuoja ugdančiai mokyklai pavėžėjimo išlaidas.

Į kaimiškose vietovėse esančias ikimokyklinio ugdymo mokyklas, esant poreikiui, vaikus atveža tame kaime esančios bendrojo ugdymo mokyklos mokyklinis autobusiukas pagal atskirą susitarimą tarp mokyklų vadovų. Į ikimokyklinio ugdymo grupes bendrojo ugdymo mokyklose, esant poreikiui, vaikai atsivežami mokykliniu autobusiuku.

2018–2020 metais naujus mokyklinius autobusus gavo Mosėdžio gimnazija, Skuodo Bartuvos progimnazija, Skuodo vaikų lopšelis-darželis. 2020 m. rajono mokyklos mokinių pavėžėjimui naudojo 14 mokyklinių autobusų.

**III. UGDYMO KOKYBĖ IR JĄ LEMIANTYS VEIKSNIAI**

Ugdymo kokybe pradedama rūpintis jau ikimokyklinio ugdymo įstaigose. Mokyklose aktyviai įgyvendinami įvairūs projektai, kurių dėka modernizuojamos vaikų ugdymo sąlygos, pedagogai tobulina kvalifikaciją, gerėja ugdymo paslaugų kokybė.

**Socialinis-ekonominis kontekstas**

 Mokinių pasiekimams nemažai įtakos turi socialinis-ekonominis savivaldybės kontekstas. Deja, pasiekimų nelygybė dažnai būna tiesiogiai proporcinga galimybių nelygybei.

**3 lentelė. Socialinės rizikos šeimų ir jose augančių vaikų skaičius, socialinę paramą gaunančių vaikų pokytis, proc.**

|  |  |  |  |  |
| --- | --- | --- | --- | --- |
| **Eil. Nr.** | **Kriterijus** | **2018 m.** | **2019 m.** | **2020 m.** |
| 1. | Šeimų, patiriančios socialinę riziką, skaičius | 103 | 106 | 88 |
| 2. | Vaikų skaičius socialinę riziką patiriančiose šeimose | 230 | 184 | 150 |
| 3. | Paramą mokinio reikmenims įsigyti gaunančių vaikų procentas nuo visų besimokančių PU–12 kl. | 33 | 32 | 33 |

Analizuojant *3 lentelėje* pateiktus socialinės rizikos šeimų ir jose augančių vaikų skaičiaus pokyčius, pastebima, kad per pastaruosius trejus metus gerokai sumažėjo ir socialinės rizikos šeimų, ir jose augančių vaikų. Dalinai šį skaičių lemia ir darbingo amžiaus gyventojų mažėjimas, tačiau galima teigti, kad socialinis kontekstas pamažu gerėja.

Kita vertus, socialinę paramą gaunančių mokinių skaičius tiesiogiai priklauso nuo gyventojų pajamų, todėl didelis socialinę paramą gaunančių mokinių procentas ir jo nemažėjimas rodo žemą socialinį-ekonominį kontekstą

Nepalankų socialinį-ekonominį kontekstą rodo ir nemokamą maitinimą gaunančių mokinių dalis. 2018–2020 m. šis procentas taip pat kito mažėjimo linkme *(žr. 5 diagramą),* tačiau lyginant su šalies vidurkiu, Skuodo rajonas vis tiek išlieka tarp trečdalio savivaldybių, kuriose būklė pagal šį rodiklį yra prasčiausia.

*4 diagramoje* bandyta palyginti panašių savivaldybių socialinį-ekonominį kontekstą pagal nemokamai maitinamų mokinių dalies kriterijų. Kaip matyti, nemokamai maitinamų mokinių dalis visose panašiose savivaldybėse yra linkusios mažėti.

*4 diagrama*

**Pasiekimai**

Siekiant programos „Ugdymo kokybės ir mokymosi aplinkos užtikrinimas“ strateginio tikslo – užtikrinti aukštą teikiamų viešųjų paslaugų kokybę ir prieinamumą, įgyvendinimo, 2020 m. buvo suplanuotas kriterijus, pagal kuriuos matuojama ugdymo paslaugų kokybė bendrojo ugdymo mokyklose: mokinių, besimokančių aukštesniu ir pagrindiniu lygiu dalis (pasiekimai aukštesniuoju lygiu vertinami puikiai ir labai gerai, t. y. 10 ir 9 balais) ir pagrindiniu lygiu (pasiekimai vertinami gerai, pakankamai gerai ir vidutiniškai, t. y. 8, 7, 6 balais).

**3 grafikas. Mokinių, besimokančių aukštesniu ir pagrindiniu lygiu, dalis procentais**

Iš pateiktos informacijos *3 grafike* matyti, kad mokinių, besimokančių aukštesniu ir pagrindiniu lygiu dalis 2020 m., palyginus su 2019 m., paaugo net 4 procentais. Ir 2019 m., ir 2020 m. buvo pasiekti geresni rezultatai ne planuota.

Analizuojant bendrojo ugdymo mokyklų rezultatus, pastebimi gana dideli mokinių pasiekimo lygių skirtumai tarp atskirų mokyklų.

Mažesnės mokyklos blogesnius rezultatus aiškina tuo, kad gabesni mokiniai, baigę pagrindines klases, pasirenka gimnazijas. Tačiau viena iš svarbesnių priežasčių pakankamai ugdymo kokybei mažesnėse mokyklose pasiekti, be abejo, yra jungtinės klasės.

*5 diagrama*

Iki 2020 m. Skuodo rajono savivaldybėje, deja, nepavyko, kaip planuota, optimizuoti mokyklų tinklo ir sumažinti jungtinių klasių skaičiaus: Skuodo rajono Barstyčių pagrindinė mokykla nebuvo reorganizuota į Skuodo rajono Ylakių gimnazijos skyrių, nes nepritarė vietos bendruomenė; Skuodo rajono Aleksandrijos pagrindinę mokyklą buvo numatyta jungti kaip skyrių prie Ylakių gimnazijos, bet pradėjus reorganizavimo procesą mokyklos bendruomenė pareiškė norą būti Skuodo Bartuvos progimnazijos skyriumi, nes dauguma vaikų toliau tęsia mokymąsi Skuodo mieste. Buvo pakeistas priemonių planas, bet reorganizacija neįvyko, nes tam nepritarė Skuodo Bartuvos progimnazijos pedagogai. Taigi 2020 m. 7 jungtinės klasės liko bendrojo ugdymo mokyklose, dar 3 – klasėse vaikams su dideliais ir labais dideliais specialiaisiais poreikiais.

Jungtinių klasių problema ir neigiama įtaka ugdymo kokybei aktuali ir kitose Lietuvos savivaldybėse. Palyginus šį kriterijų su panašiomis savivaldybėmis (žr. *5 diagramą*) matyti, kad Skuodo rajono savivaldybėje santykinai mažiau mokinių mokosi jungtinėse klasėse, tačiau šiam rodikliui užuot gerėjus – jis kasmet blogėjo. Panašioms savivaldybėms šį rodiklį pavyko šiek tiek pagerinti.

Pagal šį rodiklį Skuodo rajono savivaldybė 2018 m. buvo artima šalies vidurkiui, o 2019 m. ir 2020 m. pateko tarp trečdalio Lietuvos savivaldybių, kur situacija prasčiausia.

Taigi būtina tęsti mokyklų tinklo pertvarką, kad būtų sumažintas mažų mokyklų skaičius, išvengta jungtinių klasių komplektų.

Labiau panagrinėti pagrindinio ugdymo pasiekimų patikrinimo (PUPP) rezultatus trukdo faktas, kad 2020 m. dėl karantino PUPP nevyko.

2017–2019 m. Skuodo rajono savivaldybėje lietuvių kalbos ir literatūros pagrindinio ugdymo pasiekimų patikrinimo (toliau – PUPP) metu bent pagrindinį mokymosi pasiekimų lygį (6–10 balų) pasiekusių mokinių dalis (proc.) trejus pastaruosius metus iš eilės didėjo, o šalyje mažėjo. 2019 m. savivaldybėje ši dalis buvo 67,1 proc., tai yra aukščiau šalies vidurkio.

Matematikos PUPP rezultatai ir savivaldybėje, ir šalyje keitėsi panašiai: 2018 m. mažėjo, o 2019 m. didėjo. Tačiau savivaldybėje šie rezultatai nesiekia šalies vidurkio.

*6 diagramoje* galima matyti, kaip PUPP rezultatai keitėsi per trejus metus savivaldybėje ir šalyje.

**6 diagrama. PUPP metu, bent pagrindinį mokymosi lygį pasiekusių mokinių pokytis savivaldybėje ir šalyje**

Savivaldybės mokyklų 2018–2020 metų išlaikytų valstybinių brandos egzaminų (toliau - VBE) dalies (proc.) palyginimą su šalies rezultatais galima matyti 4 lentelėje. Lyginant 2019 m. ir 2020 m. VBE rezultatus savivaldybės mokyklose, išlaikytų VBE dalis (proc.) didėjo trijuose VBE, o penkiuose VBE (biologijos, istorijos, anglų kalbos, informacinių technologijų, geografijos) išlaikiusių dalis didesnė nei šalyje; mažėjo keturiuose VBE – matematikos, fizikos, chemijos, lietuvių kalbos ir literatūros. Ypač mažėja matematikos, fizikos VBE rezultatai, tad ateityje būtina ieškoti sprendimų šiai problemai spręsti.

**4 lentelė. Išlaikytų VBE dalis (proc.) savivaldybėje ir šalyje**

|  |  |  |  |  |
| --- | --- | --- | --- | --- |
| **Eil. Nr.** | **Egzaminas** | **2018 m.** | **2019 m.** | **2020 m.** |
|  |  | *LT\** | SK\* | *LT* | SK | LT | *SK* |
| 1. | Matematika | *87,2* | 88,8 | *87,2* | 78,2 | 67,6 | *54,7* |
| 2. | Biologija | *98,7* | 100 | *97,5* | 96,9 | 97,7 | *97,9* |
| 3. | Istorija | *95,3* | 95,6 | *98,7* | 100 | 99,8 | *100* |
| 4. | Fizika | *97,8* | 100 | *96,7* | 100 | 94,7 | *69,2* |
| 5. | Chemija | *98,5* | 100 | *97,8* | 100 | 97,4 | *85,7* |
| 6. | Lietuvių kalba ir literatūra | *91,2* | 87,8 | *90,6* | 90,2 | 89,2 | *86,7* |
| 7. | Anglų k. | *99,2* | 99,2 | *97,9* | 100 | 99,0 | *100* |
| 8. | Informacinės technologijos | *97,0* | 97,1 | *96,5* | 87,5 | 92,0 | *92,9* |
| 9. | Geografija | *96,2* | 100 | *96,1* | 90,9 | 99,0 | *100* |
| 10. | Rusų k. | *99,8* | 100 | *-* | - | - | *-* |
| 11. | Vokiečių k. | *-* | - | *-* | - | 100 | *100* |

\*SK – Skuodo rajonas, LT – Lietuva

2020 m. Skuodo rajono savivaldybės gimnazijose tris ir daugiau valstybinius brandos egzaminus išlaikė 81,3 proc. abiturientų. Lyginant su 2019 m. šis rodiklis padidėjo 3,3 proc. Šalies vidurkis (64,8 proc.) viršytas 16,5 proc. *(žr. 7 diagramą*). Savivaldybė pagal šį kriterijų buvo trečioje vietoje iš visų šalies savivaldybių.

*7 diagrama.* **Tris ir daugiau VBE išlaikiusių abiturientų dalis (proc.) savivaldybėje ir šalyje**

Egzaminų išlaikymo kokybė (36–100 balų) siekė 55,9 proc. Lyginant su 2019 m. didėjo 7,5 proc., tačiau vis tiek išliko 9,6 procentais mažesnė nei šalyje.

Stojant į valstybės finansuojamas vietas šalies universitetuose, yra vertinami trijų VBE rezultatai, todėl išlaikius tris ir daugiau VBE yra didesnė galimybė įstoti. Tolimesni 2020 m. abiturientų pasirinkimai mokytis: 49 proc. – studijavo aukštosiose mokyklose; 20 proc. – tęsė mokslus profesinėse mokyklose; 3 proc. – mokėsi užsienyje. 28 proc. – dirbo.

*8 diagrama*

8 *diagramoje* matyti, kad apibendrintas VBE rodiklis 2020 m. gerokai ūgtelėjo, tad pagal šį rodiklį Skuodo rajono savivaldybė patenka tarp trečdalio artimų vidurkiui savivaldybių – „išlipo“ iš prasčiausių. Y savivaldybė pagal apibendrintą VBE rodiklį gerokai lenkia Skuodą ir X savivaldybę.

Taigi, nors apibendrintas VBE rodiklisyra didesnis nei šalies, tačiau siekiant visų mokinių kokybiško išsilavinimo, būtina gerinti matematikos, fizikos, chemijos, informacinių technologijų, geografijos mokymosi pasiekimus.

 **Gabiųjų ugdymas**

Kaip publikuojama LR švietimo, mokslo ir sporto ministerijos metiniame leidinyje „Švietimas šalyje ir regionuose 2020“, Skuodo rajono savivaldybė patenka tarp trečdalio geriausių Lietuvos savivaldybių, kurių mokiniai šalies dalykinėse olimpiadose ir konkursuose turi daugiausia prizininkų (skaičius, tenkantis 10 000 mokinių). Ši tendencija nekinta jau pastaruosius trejus metus, tad galima teigti, kad Skuodo rajono savivaldybės mokyklos kreipia didelį dėmesį ir mokytojai geba dirbti su gabiausiais mokiniais (žr.4 *grafiką*).

**4 grafikas. Dalykų olimpiadų ir konkursų prizininkų skaičius, tenkantis 10 tūkst. mokinių**

Nors 2020 m. laimėtojų skaičius gerokai sumažėjęs, bet jis natūralus: dėl pandemijos ir karantino šalies mastu neorganizuoti dalies olimpiadų ir konkursų šalies etapai, todėl rezultatai kuklesni daugelyje šalies savivaldybių. Pagal šį rodiklį Skuodo rajono savivaldybė šalyje užima trečią vietą.

2020 m. Savivaldybės administracijos direktoriaus patvirtintame metiniame olimpiadų, konkursų ir kitų renginių plane taip pat buvo suplanuota 70 renginių, tačiau dėl pandemijos ir karantino spėta įgyvendinti tik 23. Kai kuriuos iš jų – nuotoliniu būdu.

Nuosekli ir kryptinga mokyklų metodinių grupių veikla, metodinių būrelių dalijimasis gerąja patirtimi savivaldybėje ir už jos ribų, kvalifikacijos tobulinimo renginių, kuriuos pagal mokytojų poreikį ir metinius planus organizuoja švietimo pagalbos įstaiga – VšĮ Skuodo informacijos centras, įvairovė, kitos mokyklų inicijuojamos priemonės ugdant gabiuosius mokinius duoda puikių rezultatų.

Skuodo rajono savivaldybės taryba yra įsteigusi Gabių vaikų ir mokinių skatinimo ir rėmimo fondą ir kasmet skiria lėšų tarptautinių, šalies ir regioninių olimpiadų, konkursų, varžybų prizininkams apdovanoti, juos ruošusiems mokytojams pagerbti. Šios padėkos skiriamos to nusipelniusiems ir formaliajame, ir neformaliajame ugdyme: mokslo, meno, sporto srityse.

2020 m. šitaip buvo paskatinti 49 mokiniai už individualius pasiekimus ir 9 komandos, kolektyvai, ansambliai už pasiekimus regioniniuose, respublikiniuose ir tarptautiniuose konkursuose, olimpiadose, varžybose.

 **Pedagogai**

Ugdymo kokybei, mokinių pasiekimams daug įtakos turi ne tik darbo organizavimas mokyklose, bet ir mokykla vadovų, pedagogų kvalifikacija, reikalingos kompetencijos.

Skuodo savivaldybės mokyklų vadovų, jų pavaduotojų ugdymui turimas išsilavinimas ir kvalifikacija atitinka teisės aktuose nustatytus reikalavimus.

2020 metais trijose mokyklose dirbo nuolatiniai ir trijose – laikinai einantys pareigas direktoriai.

Savivaldybės bendrojo ugdymo mokyklose 2020-2021 mokslo metais dirbo 180 pedagogų: 168 mokytojai ir 12 pagalbos mokiniui specialistų. Iš jų dauguma (95 proc.) atitinka nustatytus reikalavimus kvalifikacijai ir išsilavinimui. 5 procentai mokytojų neturi reikiamos kvalifikacijos.

Dažniausios priežastys, dėl kurių dirba mokytojai, neturintys reikiamos kvalifikacijos:

1. Sunku pritraukti reikiamus specialistus į mažas mokyklas, kai krūvis – 2–7 savaitinės pamokos.

2. Rajone labai trūksta kai kurių dalykų mokytojų: 2020 m. dirbo tik vienas geografijos mokytojas specialistas.

3. Dirbantys mokytojai yra vyresnio amžiaus, todėl sudėtinga juos prikalbinti persikvalifikuoti ir įgyti kitą specialybę.

2020 m. mokyklose trūko specialiųjų pedagogų, logopedų, psichologų, matematikos, geografijos, fizikos, technologijų, etikos mokytojų. Pensijos amžiaus sulaukė, bet dar dirbo 2 lietuvių kalbos ir literatūros, 2 istorijos, 4 matematikos, 3 fizikos, 1 technologijų, 3 fizinio ugdymo, 3 pradinio ugdymo mokytojai. Atokus rajonas, mažas darbo krūvis, nėra patrauklus jauniems specialistams. Sprendžiant pedagogų poreikio klausimus yra siūloma persikvalifikuoti, ieškoma nemokamų persikvalifikavimo galimybių, tokių kaip projektas „Tęsk“ ir kitų. Mokyklų vadovai apie laisvas darbo vietas skelbia mokyklų internetiniuose puslapiuose, ieško specialistų gretimuose rajonuose, priima į darbą su panašios krypties aukštuoju išsilavinimu specialistus, kurie nori mokytis ir įgyti pedagogo kvalifikacinę kategoriją, bei dirbti mokytoju.

Bendrojo ugdymo mokyklose turi ne visą krūvį: 4 – priešmokyklinio ugdymo pedagogai, 18 – 1–4 klasių, 68 – 5–12 ir gimnazijų I–IV klasių mokytojai. Todėl net 24 pedagogai dirba ne vienoje darbovietėje. Tai neabejotinai didina mokytojų transporto išlaidas ir mažina motyvaciją. Savivaldybė kartu su mokyklomis turi spręsti problemą, kaip optimizuoti mokytojų vidutinį pamokinio darbo krūvį ir padidinti visu etatu dirbančių mokytojų skaičių.

**5 grafikas. Viso etato arba didesnį darbo krūvį turinčių mokytojų dalis, proc.**

Pagal mokytojams tenkantį darbo krūvį (žr. *5 grafiką*)*,* Skuodo rajono savivaldybė patenka tarp trečdalio prasčiausių šalies savivaldybių. Kaip matyti iš grafiko, panašiose šalies savivaldybėse situacija labai skiriasi: X savivaldybė pagal šį rodiklį yra viena geriausių Lietuvoje, o Y savivaldybėje situacija dar prastesnė.

Pedagogų amžiaus vidurkis rajono bendrojo ugdymo mokyklose – 53 metai, dirbančių pensinio amžiaus pedagogų – 7,7 proc.

Dirbantys pedagogai yra atestuoti atitinkamoms kvalifikacinėms kategorijoms. 88 procentai mokytojų yra aukštos kvalifikacinės kategorijos. 2 mokytojai neturi kvalifikacinės kategorijos, nes neturi pedagogo kvalifikacijos. Vienas iš jų mokosi, o kitas, ieško tinkamų studijų ir ruošiasi studijuoti. Detaliau – *9 diagramoje.*

*9 diagrama*

Taigi, Skuodo rajono savivaldybė patenka tarp trečdalio geriausių Lietuvos savivaldybių, kurių mokyklose dirba aukštos kvalifikacijos mokytojai. Šiuo rodikliu Skuodas stipriai lenkia panašias X ir Y savivaldybes (žr. *10 diagramą*).

*10 diagrama*

Tačiau galime pastebėti, kad mokytojų kvalifikacija ne visada turi tiesioginę įtaką mokinių pasiekimams.

Nors Y savivaldybėje aukštos kvalifikacijos mokytojų dalis yra gerokai mažesnė, nei Skuodo savivaldybėje, bet PUPP ir VBE rezultatai Y savivaldybėje geresni. Skuodo rajono savivaldybėje, lyginant rezultatus su Y savivaldybe, yra kur kas didesnis olimpiadų, konkursų prizininkų skaičius. Darytina išvada, kad Skuodo rajono savivaldybės mokytojai puikiai geba dirbti su gabiais mokiniais, bet problema lieka mažiau gabių mokinių ugdymas. Pastaraisiais metais tam skiriamas išskirtinis mokyklų, savivaldybės administracijos, švietimo pagalbos įstaigų dėmesys.

Jeigu vyresnio amžiaus mokytojams, turintiems puikių dalykinių žinių ir vertingos darbo patirties, dažnai trūko darbo su naujausiomis technologijomis įgūdžių, per 2020 m. situacija pasikeitė kardinaliai: nuotolinis mokymas pareikalavo įsisavinti skaitmeninio raštingumo žinias, kas galbūt buvo atidėliojama, naudojama tik retkarčiais ir pan.: visos ugdymo įstaigos, Skuodo informacijos centras, Skuodo rajono savivaldybės R. Granausko viešoji biblioteka ieškojo ir rengė mokytojams kvalifikacijos tobulinimo seminarus, mokymus, kaip dirbti su įvairiomis IT technologijomis, programomis, platformomis.

 **Švietimo pagalba**

Mokinių rezultatams didelę įtaką turi švietimo pagalbos prieinamumas, ypač dirbant su specialiųjų ugdymosi poreikių turinčiais mokiniais. Deja, pagal šį rodiklį Skuodo rajonas nuolat yra tarp trečdalio savivaldybių, kur būklė prasčiausia.

Kaip matyti *11 diagramoje,* X, o ypač Y savivaldybė, yra daug geresnėje būklėje, tai neabejotinai turi įtakos ir geresniems rezultatams šiose savivaldybėse.

*11 diagrama*

Savivaldybėje yra vis dar dideli emigracijos mastai ir kiti ekonominiai-socialiniai reiškiniai, lemiantys, kad mokiniai gyvena nepilnose šeimose, su seneliais, kitais giminaičiais. Tokia situacija turi neigiamos įtakos ir socialiniams santykiams mokyklose: daugėja vaikų su elgesio sutrikimais, turinčių psichologinių sunkumų. Šios problemos ypač paaštrėjo 2020 m., kai dėl pandemijos didžiąją dalį mokslo metų ugdymas vyko nuotoliniu būdu.

2020 m. Skuodo rajono savivaldybės mokyklose dirbo 6 socialiniai pedagogai, 1 psichologas, 1 specialusis pedagogas, 4 logopedai. Atsižvelgiant į specialiųjų ugdymosi poreikių turinčių mokinių skaičių 1–12 klasėse, mokyklose įsteigta 11,8 mokytojo padėjėjo etatų.

Žiūrint pagal normatyvus bendrojo ugdymo mokyklose trūksta: 1,25 et. specialiojo pedagogo, 1,25 et. logopedo, 2,5 et. psichologo, nuolat didėja mokytojų padėjėjų poreikis, kurių gausesniam būriui tiesiog neužtenka švietimo pagalbai skirtų lėšų.

Dalinai kompensuojant psichologų poreikį, psichologinę pagalbą mokyklose teikia du mobilūs Skuodo pedagoginės psichologinės tarnybos psichologai, kurie pagal sudarytą grafiką atvyksta į mokyklą.

Daugumos ugdymo įstaigų vadovai vieną iš aktualiausių švietimo pagalbos problemų būtent ir įvardino psichologo paslaugų trūkumą. Šios paslaugos nūdienos visuomenėje, kur daug hyperaktyvių vaikų, vaikų iš socialinę riziką patiriančių šeimų, labai aktualios. Ir tai tiesiogiai susiję su ugdymosi kokybe, mokinių pasiekimais.

Sveikatos priežiūrą mokyklose vykdo Klaipėdos rajono savivaldybės visuomenės sveikatos biuro specialistai.

Savivaldybės administracijos Švietimo, kultūros ir sporto skyrius teikė paraiškas dalyvauti valstybės finansuojamoje programoje „Psichologo paslaugų mokyklose prieinamumo didinimas“ ir ES lėšomis finansuojamame projekte „Saugios aplinkos mokykloje kūrimas II“. Per 2017–2019 metus Skuodo rajono savivaldybės švietimo įstaigoms buvo nupirkta psichologų paslaugų (tyrimų, konsultacijų, paskaitų ir kt. vaikams, mokiniams, jų tėvams ir mokytojams) už daugiau nei 76 tūkst. eurų.

Nepaisant švietimo pagalbos specialistų stygiaus, visose savivaldybės mokyklose veikia vaikų gerovės komisijos, jungiančios pedagoginę, socialinę, psichologinę pagalbą, specialųjį ugdymą, prevencinį darbą, krizių valdymo sritis: identifikuojamas mokymosi pagalbos poreikis, bendradarbiaujama su klasės auklėtojais, dalykų mokytojais, teikiama pagalba mokiniui, jo tėvams (globėjams, rūpintojams). Mokyklos pasirengusios Smurto ir patyčių prevencijos programas, vykdoma prevencijos ir kitų programų integracija į mokomuosius dalykus. Daugumoje mokyklų įgyvendinama pagalbos mokiniui sistema. Vykdomos prevencinės programos, projektai, renginiai, stebima emocinė aplinka mokykloje, problemos sprendžiamos organizuojant susitikimus su savivaldos institucijomis.

Taigi, siekiant pagerinti mokinių pasiekimus ir sukurti įtraukaus ugdymo ekosistemą, savivaldybei būtina didinti švietimo pagalbos specialistų skaičių.

**IV. FINANSAVIMAS, PROJEKTAI**

 Didžioji dalis Skuodo rajono savivaldybės 2020 m. biudžeto lėšų atiteko I strateginio tikslo – Užtikrinti aukštą teikiamų viešųjų paslaugų kokybę ir prieinamumą – įgyvendinimui. Šio tikslo švietimo sričiai metų pradžioje skirta 22,2 mln. Eur, metų eigoje ši suma padidinta iki 22,8 mln. Eur, panaudota 97,1 proc. skirtų asignavimų. Iš ataskaitose pateiktos informacijos matyti, kad didžioji dalis išlaidų skirta darbo užmokesčiui ir įstaigos išlaikymo išlaidoms. Dalis lėšų nepanaudota dėl taupaus požiūrio, dalis – dėl karantino ribojimų (mažiau komandiruočių, išvykų, komunalinių išlaidų).

 Nemaža dalis lėšų mokinius ir mokyklas pasiekė įgyvendinant įvairias programas ir projektus, daugelį – konkurso būdu *(žr. 5 lentelę).*

**5 lentelė. 2020 metais Savivaldybės administracijos projektai ir programos švietimo sričiai**

|  |  |  |
| --- | --- | --- |
| **Eil. Nr.** | **Projekto, programos pavadinimas, tikslas ir darbai** | **Lėšos (trumpiniai: savivaldybės biudžetas – SB, valstybės biudžetas – VB, Europos Sąjungos – ES)** |
| 1.  | Mosėdžio gimnazijos vykdomas projektas „Kokybės krepšelis“. Šio 2020–2021 m. vykdomo projekto tikslas - užtikrinti kiekvieno mokinio matematikos pasiekimų ir pažangos augimą pradiniame ir pagrindiniame ugdyme. | Viso projekto biudžetas – 67 837,84 Eur, iš jų: ES – 55 136,25 Eur, SB – 12 701,59 Eur. |
| 2. | Projektas „Skuodo Pranciškaus Žadeikio gimnazijos stadiono-sporto aikštyno rekonstravimas“ | 5 599,85 Eur. |
| 3. | Projektas „Sveikos gyvensenos skatinimas Skuodo rajono savivaldybėje“. Projekto įgyvendinimo metu daugiausia dėmesio skiriama sveikatos raštingumui palaikyti ir su tuo susijusioms problemoms spręsti. Vaikams ir suaugusiems organizuojamos veiklos ir užsiėmimai, kuriais siekiama didinti atsakingą elgesį už savo ir kitų sveikatą bei formuoti teisingas sveikatą stiprinančias elgsenas. Užsiėmimų metu projekto dalyviai motyvuojami keisti žalingus įpročius į sveikatą tausojančius, tuo siekiant pagerinti jų ekonomines bei socialines gyvenimo sąlygas. Projekto veiklose dalyvauja vaikai, vyresnio amžiaus gyventojai ir neįgalieji.  | 25 359,29 Eur (ES – 21 555,50 Eur, VB – 1 901,92 Eur, SB – 1 901,87 Eur) |
| 4. | Neformaliojo vaikų švietimo projektai (konkurso būdu): 4 vaikų vasaros poilsio stovyklos, 11 neformaliojo vaikų ugdymo programų, kuriose dalyvavo 1 788 vaikai. | SB – 18 000 Eur. |
| 5.  | Stovyklos ir kitos neformalios veiklos, kurias įgyvendino švietimo teikėjai, turintys teisę vykdyti NVŠ veiklas (konkurso būdu). Buvo suorganizuota ir įvykdyta 10 programų (projektų), kuriose dalyvavo 708 vaikai. | VB – 38 984 tūkst. Eur |
| 6. | VšĮ Skuodo informacijos centrui – programa „Mokytojų, pagalbos mokiniui specialistų, mokyklų vadovų, jų pavaduotojų ugdymui ir ugdymą organizuojančių skyrių vedėjų kvalifikacijos tobulinimas“ | SB – 8 000 Eur. |
| 7. | Programa „Skuodo amatų ir paslaugų mokyklos veiklos organizavimo užtikrinimas“.  | SB – 151 400 Eur. |
| 8. | Projektas „Saugios aplinkos mokyklos kūrimas II“ (psichologų priedams už papildomą darbą) | ES – 5 474 Eur. |
| 9. | Neformaliojo vaikų švietimo programos (36), kurias per 2020 m.įgyvendino 23 švietimo teikėjai, turintys teisę vykdyti NVŠ veiklas. Jise dalyvavo 481 vaikas. | ES – 56 545 Eur. |

Ugdymo įstaigų vadovai kaip vieną iš pagrindinių kliūčių ugdymo kokybei gerinti be žmogiškųjų išteklių problemos įvardino skurdoką materialinę-techninę bazę, kai trūksta naujausių vadovėlių, laboratorijų, modernios kompiuterinės technikos ir programų.

Tiesa, 2020 m. dėl pandemijos sąlygų perėjus prie nuotolinio mokymo, mokyklos gerokai pasipildė naujesne kompiuterine technika (*žr. 6 grafiką*), kuri ŠMSM buvo nupirkta ir paskirstyta po Lietuvos mokyklas. IT technikos, gavus papildomų lėšų, aktyviai pirkosi ir pačios mokyklos.

**6 grafikas. 100-ui mokinių tenkančių kompiuterių skaičius 2020 m., vnt.**

Kaip matyti grafike, panašiose savivaldybėse situacija skirtinga. O visoje Lietuvoje šis rodiklis svyravo nuo 13 iki 64. Tam, kad būtų matomas pokytis, paminėtina, kad, pvz. 2017 metais Skuodo rajono savivaldybėje šis rodiklis siekė tik 22.

Nors 2020 m. didžiausias dėmesys skirtas IT plėtrai mokyklose, vadovėliams ir kitoms mokymo priemonėms įsigyti skirtų mokymo lėšų taip pat panaudota daugiau (*žr. 7 grafiką*). Pokyčio palyginimui: 2017 metais Skuodo rajono savivaldybėje šis rodiklis buvo 42.

**7 grafikas. Vadovėliams ir kitoms mokymo priemonėms įsigyti panaudotos mokymo lėšos, tenkančios vienam mokiniui, eur**

Visoje Lietuvoje šis rodiklis svyravo nuo 19 iki 78.

Pedagoginių darbuotojų kvalifikacijai tobulinti panaudotų mokymų lėšų dalis (proc.) 2020 m. išliko panaši, kaip 2017 m. (25 proc.). Kita vertus, gausūs skaitmeninio raštingumo mokymai dėl nuotolinio ugdymo Ministerijos ir kitų institucijų buvo rengiami nemokamai.

**8 grafikas. Pedagoginių darbuotojų kvalifikacijai tobulinti panaudotų mokymų lėšų dalis, proc.**

Visoje Lietuvoje šis rodiklis svyravo nuo 11 iki 72.

Nors bendrai lėšos, skirtos ugdymo sričiai, kasmet didėja, tačiau vargu ar tai turi tiesioginės įtakos ugdymo kokybei, nes absoliutus lėšų didėjimas susidaro dėl darbuotojų darbo užmokesčio didėjimo. Tad galima daryti prielaidą, kad lėšos nėra pagrindinis ugdymo kokybę lemiantis veiksnys.

 **Mokyklų projektai**

Didžiųjų ugdymo įstaigų vadovai, ieškodami galimybių, kaip pagerinti ugdymo kokybę, patys rengia ir bendruomenėse įgyvendina įvairius projektus.

 Skuodo vaikų lopšelis-darželis 2020 m. įgyvendino tris ESFA finansuojamus projektus: European Solidarity Corps Program (Europos solidarumo korpuso programa) „Dofor a Cause, notfor Applause“ (savanorystės projektas); Edukacinių procesų modernizavimas Skuodo rajono ikimokyklinio ugdymo įstaigose**“,** „Bendrystės džiaugsmas“. Bendra projektų vertė - 51 614 eur. Viename projekte kartu dalyvauja ir Ylakių bei Mosėdžio vaikų lopšeliai-darželiai.

Šių projektų dėka visų ikimokyklinių ugdymo įstaigų pedagogai mokosi naujų darbo formų ir metodų, inovacijas pritaikydami vaikų ugdymo (si) procese. Ugdytiniai mokosi naudotis interaktyviomis technologijomis, tobulėja jų orientacija erdvėje, atmintis, vaizduotė, loginis mąstymas.

Deja, 2020-aisiais, pandeminiais metais, nemažai laiko ir ikimokyklinis ugdymas vyko nuotoliniu būdu, tad nebuvo galimybės įgyvendinti įdomių veiklų savivaldybės finansuojamų projektų metu.

Bendrojo ugdymo mokyklos – Skuodo Bartuvos progimnazija, Mosėdžio gimnazija, Skuodo Pranciškaus Žadeikio gimnazija, Ylakių gimnazija kasmet, taip pat ir 2020-aisiais, įgyvendimo Erasmus+ projektus. Dėl pandeminės situacijos kai kurios veiklos negalėjo vykti, tai projektai buvo pratęsti.

Skuodo Bartuvos progimnazija, Skuodo Pranciškaus Žadeikio gimnazija, Ylakių gimnazija dalyvavo Nacionalinės švietimo agentūros vykdomame projekte „Bendrojo ugdymo turinio ir organizavimo modelių sukūrimas ir išbandymas bendrajame ugdyme“. Padedant konsultantui šiose mokyklose parengti planai ir organizuotos ugdymo organizavimo ir mokymosi pagalbos teikimo veiklos žemų mokinių pasiekimų gerinimui.

Mosėdžio gimnazija ir karantino sąlygomis įsijungė į naudingus, skatinančius mokinių pasiekimus ir pažangą projektus. Bendradarbiaudami su Mažeikių r. Židikų Marijos Pečkauskaitės gimnazija, dalyvavo ES struktūrinių fondų lėšų bendrai finansuojamame projekte „Gamtos mokslų ugdymo stiprinimas, sinchronizuojant praktines, teorines ir virtualias aplinkas“. Projektas tęsis iki 2022 m. rugsėjo mėnesio. Tarpininkaujant tokioms organizacijoms kaip Šiaulių universitetas, Klaipėdos universitetas, AB „Orlean Lietuva“, UAB „Mažeikių vandenys“, siekiama kartu su mokyklomis partnerėmis kurti inovatyvią metodiką, skirtą gamtos mokslų ugdymo stiprinimui, sinchronizuojant praktines, teorines ir virtualias ugdymo aplinkas.

Mosėdžio gimnazija taip pat dalyvavo ES struktūrinių fondų projekte „Saugios elektroninės erdvės vaikams kūrimas“. Mokykloje buvo įrengtos 9 saugios belaidės zonos, sukurtos belaidžio interneto stebėsenos, valdymo ir autorizavimo sistemos.

Mosėdžio gimnazija, būdama asociacijos „Skuodo savišvietos klubas” partnerė projekte „Verslumas – jaunimui“ pagal Vietos plėtros strategijos priemonės „Vietos iniciatyvų ir partnerystės stiprinimas. Jaunimo ir jaunų žmonių užimtumo ir integravimosi į vietos bendruomenes veiklų rėmimas“ veiklos sritį „Parama jaunimo ir jaunų žmonių verslumo iniciatyvų kūrimuisi“, turėjo galimybę mokinius supažindinti su Lietuvos mokesčių sistema, verslo kūrimo pradmenimis, įvairių užsiėmimų metu ugdėsi finansinį raštingumą. Projekto veiklos suteikė galimybę mokiniams išbandyti įmonės valdymo iššūkius ir kt. Dalyvavimas šiuose projektuose, sukūrė palankias finansines galimybes papildomoms, įvairesnėms ugdymo ir aplinkos kūrimo formoms ir būdams naudoti.

Skuodo Pranciškaus Žadeikio gimnazija bei Ylakių gimnazija taip pat bendradarbiavo su Skuodo savišvietos klubu ir įgyvendino bendrą projektą „Skuodo gyventojų verslumo gebėjimų ugdymas“. Šio projekto dėka mokiniams pagerėjo sąlygos ugdyti verslumą, vykdyti prekių kūrimo ir gamybos proceso veiklas, o įsigytos šiuolaikiškos modernios priemonės modernizuoja ugdymo procesą. Projekto vertė – 49243 eur.

Skuodo Pranciškaus Žadeikio gimnazija 2020 m. dalyvavo dar keliuose projektuose: projekte „Kartu“, kurį vykdė kartu su Laisvės TV (finansuojamas ES fondų lėšomis), kultūrinių projektų centru CUMA – organizuotos Kino buso dirbtuvės ir kino edukacijos projektas „Ekranai“; VDU projekte „Sumanaus moksleivio akademija“: Gamtamokslė klasė, Verslumo klasė“; įgyvendinama ŠMM ir the Duke of Edingurghs international award „DoFe apdovanojimų“ programa.

Ylakių gimnazija jau 10 metų dalyvauja tarptautinėje gamtosauginių mokyklų programoje ir yra laimėjusi 9 Žaliąsias vėliavas.

Dėl pandemijos dalis šių projektų buvo vykdomi mokyklose susitikimų ir vykdomų veiklų forma, dalis vyko nuotoliniu būdu.

Skuodo rajono savivaldybės 2019–2021 metų strateginio veiklos plano 1 programos „Ugdymo kokybės ir mokymosi aplinkos užtikrinimas“ vienas iš tikslų – skatinti aktyvią ugdymo įstaigų bendruomenių veiklą. Vertinant įgyvendinimą, numatytas kriterijus „Pritraukta labdaros – paramos lėšų, tūkst. Eur“. Kaip matyti iš *9 grafiko*, 2020 m. mokykloms pavyko surinkti gerokai daugiau lėšų iš GPM 1,2 proc., rėmėjų, labdaros fondų ir pan.

**9 grafikas. Pritraukta labdaros – paramos lėšų, tūkst. Eur**

Šioje srityje ypatingai padirbėjo Mosėdžio gimnazija: jai pavyko užmegzti ryšius su Amerikos labdaros fondu „Sunlight Orphan Aid“. Po sėkmingo bendradarbiavimo šis fondas į gimnazijos paramos sąskaitą pervedė per 8 500 Eur. Tai sukūrė sąlygas užtikrinti kokybišką ugdymo programų vykdymą ir prieinamumą Mosėdžio gimnazijos mokiniams. Lėšos bus panaudotos 2021 m. kuriant „Ypatingą klasę – ypatingiems vaikams“.

**V. STRATEGINIŲ TIKSLŲ PASIEKIMAI, IŠVADOS**

Skuodo rajono savivaldybės 2019–2021 metų strateginio veiklos plano 1 programos „Ugdymo kokybės ir mokymosi aplinkos užtikrinimas“ strateginių tikslų pasiekimams įvertinti buvo suformuluoti efekto vertinimo kriterijai.

2020 m. švietimo paslaugų kokybei įvertinti buvo atliktas kiekybinis tyrimas – internetinė apklausa. Tyrimo metu buvo siekiama išsiaiškinti, kokia dalis rajono gyventojų yra patenkinti švietimo paslaugų kokybe ir prieinamumu. Apklausos rezultatai viršijo lūkesčius – 93,8 proc. tyrime dalyvavusių gyventojų buvo patenkinti švietimo paslaugų kokybe ir prieinamumu *(žr. 12 diagramą)*

*12 diagrama.* **Švietimo paslaugų kokybe ir prieinamumu patenkintų gyventojų dalis, proc.**

Rezultato rodikliai, turintys įtakos efekto kriterijaus reikšmei, buvo suplanuoti savivaldybės strateginiame veiklos plane 2020 metams.

Nors ne visi rodikliai pasiekti, kaip planuota, bet, tikėtina, turėjo teigiamos įtakos švietimo paslaugų kokybei:

1. Pagrindiniu ir aukštesniu lygiu besimokančių mokinių dalis, proc. (planuota – 50 proc., įvykdyta – 51 proc.).

 2. Vienai sąlyginei mokytojo pareigybei tenkančių mokinių skaičius bendrojo ugdymo mokyklose (planuota – 11 mokinių, įvykdyta 10,4.).

 3. Bendrojo ugdymo mokyklų klasių komplektų, kuriuose yra mažiau kaip 8 mokiniai, dalis, proc. (planuota – 0, buvo 1,3).

4. Tris ir daugiau valstybinių brandos egzaminų išlaikiusių abiturientų dalis, proc. (planuota – 78, įvykdyta 81,3).

5. 2020 m. naujai komplektuojamų bendrojo ugdymo mokyklų bendrosios paskirties klasių komplektų, kuriuose yra ne daugiau kaip 24 mokiniai, dalis, proc. (planuota – 0, nebuvo).

6. 2020 m. naujai komplektuojamų bendrojo ugdymo mokyklų bendrosios paskirties 5, 9 (I gimnazijos), III gimnazijos klasių komplektų, kuriuose yra ne daugiau kaip 30 mokinių, dalis, proc. (planuota – 0, nebuvo).

 7. Įgyvendintų higienos specialistų rekomendacijų dalis, proc. (planuota – 70, įgyvendinta - 78).

 8. Pagalbos mokiniui specialistų skaičiaus pokytis (planuota, kad padidės 1, padidėjo 2 specialistais).

 Neigiamą įtaką švietimo paslaugų kokybei turėjo šis faktorius:

 Bendrojo ugdymo mokyklų 1–8 klasių komplektų, kurie yra jungtiniai, dalis, proc. (planuota – 6, buvo – 12,5).

Pateikta informacija objektyviai atspindi veiksnius, kurie garantuoja aukštą gyventojų pasitenkinimą teikiamų švietimo paslaugų kokybe.

**1 tikslas. Užtikrinti ugdymo programų vykdymą, jų įvairovę**

**Padaryta pažanga:**

1. 12,8 proc. padidėjo neformaliojo švietimo veiklose dalyvaujančių vaikų dalis (lyginant su 2019 m.)

2. Palyginus su 2019 m., 31,9 proc. padaugėjo mokinių, besimokančių Skuodo amatų ir paslaugų mokykloje.

3. Nors 2020 m. švietimo pagalbos specialistų priimta vienu daugiau nei planuota, to nepakanka reikšmingesniam ugdymo kokybės proveržiui bendrojo ugdymo mokyklose.

**Dalinai padaryta pažanga**.

Lyginant su 2019 m. 1,3 proc. padidėjo vaikų skaičius ikimokyklinio ugdymo įstaigose, tačiau išliko spręstina problema*:* ikimokyklinio ugdymo prieinamumo didinimas Mosėdžio seniūnijoje (2020 m. rugsėjo 1 d. buvo nepatenkinti 9 prašymai).

**Nepadaryta pažanga:**

Nebaigtos įgyvendinti suplanuotos mokyklų tinklo pertvarkos priemonės. Dėl to 2020 m. (lyginant su 2019 m.) mokinių, besimokančių jungtinėse klasėse, dalis, padidėjo 1,6 proc. (arba 1–8 klasių komplektų, kurie yra jungtiniai, dalis padidėjo iki 12,5 proc. vietoj planuotų 6).

**2 tikslas. Kurti saugią ir patrauklią ugdymo aplinką**

**Padaryta pažanga:**

1. 2020 m. padidėjo pagrindiniu ir aukštesniu lygiu besimokančių mokinių dalis, proc. (planuota – 50 proc., įvykdyta – 51 proc.). Palyginimui: 2019 m. pagrindiniu ir aukštesniu lygiu besimokančių mokinių dalis buvo 47 proc.

2. 2020 m. Skuodo rajono savivaldybės gimnazijose tris ir daugiau valstybinius brandos egzaminus išlaikė 81,3 proc. abiturientų. Lyginant su 2019 m. šis rodiklis padidėjo 3,3 proc.

3. VBE išlaikymo kokybė (36–100 balų) 2020 m. siekė 55,9 proc. Lyginant su 2019 m., didėjo 7,5 proc., tačiau vis tiek išliko 9,6 proc. mažesnė nei šalyje.

4. Apibendrintas VBE rodiklis (VBE rezultatai standartizuotais taškais) 2020 m. gerokai ūgtelėjo – iki 215 (2019 m. buvo 184,2). Nors apibendrintas VBE rodiklisyra didesnis nei šalies, tačiau siekiant visų mokinių kokybiško išsilavinimo, būtina gerinti matematikos, fizikos, chemijos, informacinių technologijų, geografijos mokymosi pasiekimus.

**Nepadaryta pažanga:**

2020 m. nepavyko išspręsti įsisenėjusių problemų*:* Skuodo rajono savivaldybės kūno kultūros ir sporto centro vidaus ir lauko sporto bazių įrengimas; Skuodo vaikų lopšelio-darželio „Saulutės“ korpuso pastato renovacija; Skuodo Pranciškaus Žadeikio gimnazijos sporto stadiono renovacija bei gamtos mokslų laboratorijos įrengimas.

**3 tikslas. Skatinti aktyvią ugdymo įstaigų bendruomenių veiklą**

**Padaryta pažanga:**

1. Aktyvus mokyklų bendruomenių dalyvavimas projektinėje veikloje. 2020 m. Savivaldybė skatino mokyklas rengti projektus ir, pagal poreikį, prisidėjo prie jų įgyvendinimo daliniu finansavimu.

2. 2020 m. savivaldybės ugdymo įstaigos pritraukė daugiau labdaros-paramos lėšų, nei 2019 m. – vietoj planuotų 13 tūkst. eurų surinko 19,8 tūkst. (2019 m. – 16 tūkst. eurų).